最新消息
四個見工地雷 小心踩中被叮走!
2016-04-06
就快踏入畢業季節,又臨近搵工旺季,唔知準畢業生預備好份CV未呢?其實見工前除咗搞掂份CV、要預備好到時點應對,同埋著得好好睇睇準時出現之外,其實仲有好多野要留意。
《Business Insider》報道,有外國網友綜合咗多個見工時應徵者有機會誤中嘅地雷,大家不妨望一望,減少面試被叮走嘅機會。
第一,見工時要避免出現dead air,雖然面試官唔介意應徵者需要靜低幾秒,思考佢地問嘅問題先俾答案,不過如果應徵者諗勁耐先答,面試官就可能唔多鍾意。另外,如果見工時面試官好似冇乜野想問你,你都可以反問返對方一啲關於份工嘅問題,點都好過靜咗唔出聲。
第二,唔好企圖用同情心打動面試官去請你,因為可能會有反效果。舉例講,應徵者可能搵咗好耐工都搵唔到,有好沉重嘅經濟壓力,但無論有幾需要呢份工,都唔可以喺見工時講出嚟,因為對方隨時會因為咁而覺得應徵者係一個私人問題多多嘅人,反而對應徵者扣分。
第三,全無工作經驗,尤其是較大年紀先畢業嘅應徵者,未必太受面試官歡迎。所以讀書時做嘅兼職或暑期工,就算同你而家應徵嗰份工無關,都應該寫埋落CV度,俾人知你唔係零社會經驗,就算CV冇寫見工時都要提及吓。
第四,唔應該提及宗教上嘅野,除非你應徵嘅工係同宗教有關。原因好簡單,每個人可能有唔同嘅宗教信仰,如果因為自己同面試官信仰有別,而被對方扣咗印象分,咁就相當無謂。
- http://hk.apple.nextmedia.com/realtime/finance/20160404/54946143